PMIndiaData/PMIndiaSum huggingface dataset:
പ്രശസ്ത ടെന്നീസ് താരം  നരേഷ് കുമാറിന്റെ നിര്യാണത്തിൽ പ്രധാനമന്ത്രി അനുശോചിച്ചു

പ്രശസ്ത ടെന്നീസ് താരം ശ്രീ നരേഷ് കുമാറിന്റെ നിര്യാണത്തിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. ട്വീറ്റിൽ പ്രധാനമന്ത്രി പറഞ്ഞു : "ശ്രീ നരേഷ് കുമാർ ഇന്ത്യൻ കായികരംഗത്ത് നൽകിയ സംഭാവനകൾക്കായി സ്മരിക്കപ്പെടും. ടെന്നീസ് ജനകീയമാക്കുന്നതിൽ അദ്ദേഹം പ്രധാന പങ്കുവഹിച്ചു. ഒരു മികച്ച കളിക്കാരൻ എന്നതിലുപരി അദ്ദേഹം ഒരു അസാധാരണ മാര്‍ഗ്ഗദര്‍ശി കൂടിയായിരുന്നു. അദ്ദേഹത്തിന്റെ വിയോഗത്തിൽ വേദനിക്കുന്നു. കുടുംബാംഗങ്ങൾക്കും സുഹൃത്തുക്കൾക്കും അനുശോചനം. ഓം ശാന്തി."
ഗുണമേന്മയുള്ള തുണിത്തരങ്ങളുമായി ബന്ധപ്പെട്ട മേഖലയിൽ സഹകരിക്കാൻ, ഇന്ത്യയും ജപ്പാനും തമ്മിലുള്ള ധാരണാപത്രം മന്ത്രിസഭ അംഗീകരിച്ചു

ജാപ്പനീസ് വിപണിയിൽ ലഭ്യമാകുന്ന ഇന്ത്യൻ തുണിത്തരങ്ങളുടെയും വസ്ത്രങ്ങളുടെയും ഗുണനിലവാരവും പരിശോധനയും മെച്ചപ്പെടുത്തുന്നതിനായി ഇന്ത്യൻ ടെക്സ്റ്റൈൽസ് കമ്മിറ്റിയും ജപ്പാനിലെ നിസ്സെൻകെൻ ക്വാളിറ്റി ഇവാലുവേഷൻ സെന്ററും തമ്മിൽ ധാരണാപത്രം ഒപ്പിടാൻ പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭ അംഗീകാരം നല്‌കി. ജപ്പാനിലെ നിസ്സെൻ‌കെൻ‌ ക്വാളിറ്റി ഇവാലുവേഷൻ‌ സെന്ററിന്റെ ഇന്ത്യയിലെ പങ്കാളിയായി ടെക്സ്റ്റൈൽ കമ്മിറ്റിയെ അംഗീകരിക്കാനും ഗുണമേന്മാ പരീക്ഷണം പരിശോധന എന്നിവയുടെ സേവന ദാതാക്കളായി ചുമതലപ്പെടുത്താനും ധാരണയായി. ഭാവിയിൽ വസ്ത്ര മേഖലയുമായി ബന്ധപ്പെട്ട് ആഭ്യന്തര-വിദേശ ഇടപാടുകാർക്കും ഉപഭോക്താക്കൾക്കും ആവശ്യമായി വരുന്ന സാങ്കേതിക പരിശോധനകൾക്കും ഈ സംവിധാനം സഹായകമായിരിക്കും.
ഡോ: ശ്യാമപ്രസാദ് മുഖര്‍ജിക്ക് ജയന്തിദിനത്തില്‍ പ്രധാനമന്ത്രി ആദരാഞ്ജലി  അര്‍പ്പിച്ചു

ഡോ: ശ്യമാപ്രസാദ് മുഖര്‍ജിക്ക് അദ്ദേഹത്തിന്റെ ജയന്തിദിനത്തില്‍ ഇന്ന് പ്രധാനമന്ത്രി ശ്രീ നരേന്ദ്രമോദി ആദരാഞ്ജലി അര്‍പ്പിച്ചു. ”ഞാന്‍ ശ്യമപ്രസാദ് മുഖര്‍ജിയെ അദ്ദേഹത്തിന്റെ ജയന്തിദിനത്തില്‍ വണങ്ങുന്നു. ഇന്ത്യയുടെ വികസനത്തിനായി അദ്ദേഹം മാതൃകാപരമായ സംഭാവനകള്‍ നല്‍കി. ഇന്ത്യയുടെ ഐക്യം പോഷിപ്പിക്കുന്നതിനായി അദ്ദേഹം ധീരമായ പരിശ്രമം നടത്തി. അദ്ദേഹത്തിന്റെ ചിന്തകളും ആശയങ്ങളും രാജ്യത്ത് അങ്ങോളമിങ്ങോളമുള്ള ലക്ഷക്കണക്കിന് ആളുകള്‍ക്ക് കരുത്തുപകരുന്നു”, പ്രധാനമന്ത്രി പറഞ്ഞു.
കൊറിയന്‍ പ്രസിഡന്റ്, ഇറ്റലി പ്രധാനമന്ത്രി, നോര്‍വേ പ്രധാനമന്ത്രി എന്നിവരുമായി പ്രധാനമന്ത്രി മോദി കൂടിക്കാഴ്ച നടത്തി

ഹാംബര്‍ഗില്‍ നടക്കുന്ന ജി 20 ഉച്ചകോടിക്കിടെ പ്രധാനമന്ത്രി ശ്രീ. നരേന്ദ്ര മോദി റിപ്പബ്ലിക് ഓഫ് കൊറിയ പ്രസിഡന്റ് ശ്രീ. മൂണ്‍ ജെയിനുമായി ചര്‍ച്ച നടത്തി. പ്രസിഡന്റ് പദത്തിലേക്കുള്ള തെരഞ്ഞെടുപ്പില്‍ വിജയിച്ചതിനു പ്രസിഡന്റ് മൂണിനെ പ്രധാനമന്ത്രി മോദി അനുമോദിച്ചു. പ്രധാനമന്ത്രി ടെലഫോണില്‍ വിളിച്ചതും കൊറിയന്‍ ഭാഷയില്‍ ട്വീറ്റ് ചെയ്തതും അതു കൊറിയന്‍ ജനതയെ ആഹ്ലാദിപ്പിച്ചതും പ്രസിഡന്റ് ഓര്‍മപ്പെടുത്തി. ഇന്ത്യയും കൊറിയയും തമ്മിലുള്ള സവിശേഷതയാര്‍ന്ന തന്ത്രപരമായ പങ്കാളിത്തം പൊതുവായും മെയ്ക്ക് ഇന്‍ ഇന്ത്യ, ഡിജിറ്റല്‍ ഇന്ത്യ, സ്റ്റാര്‍ട്ടപ്പ് ഇന്ത്യ തുടങ്ങിയ പദ്ധതികളിലൂടെ വിശേഷിച്ചും മെച്ചപ്പെടുത്താനുള്ള പ്രതിജ്ഞാബദ്ധത ഇരു നേതാക്കളും പങ്കുവെച്ചു. ഇന്ത്യ സന്ദര്‍ശിക്കാന്‍ പ്രസിഡന്റ് മൂണിനെ പ്രധാനമന്ത്രി ക്ഷണിച്ചു. ക്ഷണം സ്വീകരിക്കപ്പെടുകയും ചെയ്തു. ഇറ്റലി പ്രധാനമന്ത്രി ശ്രീ. പൗലോ ജന്റോലിനിയുമായി പ്രധാനമന്ത്രി മോദി നടത്തിയ ചര്‍ച്ചകള്‍ ഉഭയകക്ഷിബന്ധം മെച്ചപ്പെടുത്തുന്നതില്‍, വിശേഷിച്ച് വാണിജ്യ, നിക്ഷേപ ബന്ധങ്ങളും ജനങ്ങള്‍ തമ്മിലുള്ള ബന്ധവും മെച്ചപ്പെടുത്തുന്നതില്‍, കേന്ദ്രീകരിച്ചുള്ളതായിരുന്നു. ഈ വര്‍ഷം നവംബറില്‍ ഇന്ത്യയില്‍ നടത്താനിരിക്കുന്ന ഭക്ഷ്യസംസ്‌കരണ പ്രദര്‍ശനമായ വേള്‍ഡ് ഫുഡ് ഇന്ത്യയില്‍ പങ്കാളിയാകാന്‍ ഇറ്റലിയെ പ്രധാനമന്ത്രി ക്ഷണിച്ചു. ഉഭയകക്ഷി സാമ്പത്തിക സഹകരണം മെച്ചപ്പെടുത്തുന്നതിനായി ഇരു രാജ്യങ്ങളിലെയും ഇടത്തരം സംരംഭ മേഖലകള്‍ തമ്മിലുള്ള ആശയവിനിമയം വര്‍ധിപ്പിക്കേണ്ടത് അനിവാര്യമാണെന്ന് ഇരു നേതാക്കളും വിലയിരുത്തി. വ്യാവസായിക മേഖലയില്‍ ഉള്‍പ്പെടെ ഇറ്റലിയില്‍ ഇന്ത്യ നിക്ഷേപം നടത്തുന്നതിനെ ഇറ്റാലിയന്‍ പ്രധാനമന്ത്രി അഭിനന്ദിച്ചു. കാലാവസ്ഥാ വ്യതിയാനം ഇല്ലാതാക്കീനും ആഫ്രിക്കയുടെ വികസനത്തെ പ്രോത്സാഹിപ്പിക്കാനും ശാശ്വതമായ വഴികള്‍ കണ്ടെത്തുന്നതിനായി ഇരുവരും ചര്‍ച്ച ചെയ്തു. നോര്‍വേ പ്രധാനമന്ത്രി കുമാരി എര്‍ന സോള്‍ബര്‍ഗും പ്രധാനമന്ത്രിയും ധനകാര്യ രംഗത്ത് ഉള്‍പ്പെടെയുള്ള ഉഭയകക്ഷി ബന്ധം മെച്ചപ്പെടുത്തുന്നതിനെക്കുറിച്ചു ചര്‍ച്ച നടത്തി. ദേശീയ നിക്ഷേപ, അടിസ്ഥാനസൗകര്യ ഫണ്ടിലേക്ക് നോര്‍വീജിയന്‍ പെന്‍ഷന്‍ ഫണ്ട് പ്രധാനമന്ത്രി മോദി അഭ്യര്‍ഥിച്ചു. യു.എന്‍.ജി.എക്കൊപ്പം നടക്കുന്ന ഓഷ്യന്‍സ് കോണ്‍ഫറന്‍സില്‍ പങ്കെടുക്കാന്‍ ഇന്ത്യയെ നോര്‍വേ പ്രധാനമന്ത്രി ക്ഷണിച്ചു. ശാശ്വതമായ വികസന ലക്ഷ്യ (എസ്.ഡി.ജി.)ങ്ങള്‍ക്കായുള്ള സഹകരണത്തിന്റെ പ്രതീകമായി എസ്.ഡി.ജികള്‍ രേഖപ്പെടുത്തിയ ഫുട്‌ബോള്‍ പ്രധാനമന്ത്രി സോള്‍ബെര്‍ഗ്, പ്രധാനമന്ത്രി മോദിക്കു സമ്മാനിച്ചു.
നടൻ പുനീത് രാജ്കുമാറിന്റെ വിയോഗത്തിൽ പ്രധാനമന്ത്രി അനുശോചിച്ചു

നടൻ പുനീത് രാജ്കുമാറിന്റെ വിയോഗത്തിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. ഒരു ട്വീറ്റിൽ പ്രധാനമന്ത്രി പറഞ്ഞു; "വിധിയുടെ ക്രൂരമായ വഴിത്തിരിവ് പുനീത് രാജ്‌കുമാറെന്ന പ്രതിഭാധനനായ നടനെ നമ്മിൽ നിന്ന് അപഹരിച്ചിരിക്കുന്നു. ഇത് കടന്നുപോകേണ്ട പ്രായമായിരുന്നില്ല. വരും തലമുറകൾ അദ്ദേഹത്തിന്റെ പ്രവർത്തനങ്ങളോടും അത്ഭുതകരമായ വ്യക്തിത്വത്തിനോടും അദ്ദേഹത്തെ സ്‌നേഹത്തോടെ ഓർക്കും. അദ്ദേഹത്തിന്റെ കുടുംബത്തെയും ആരാധകരെയും അനുശോചനം അറിയിക്കുന്നു ഓം ശാന്തി .
അനുപം ഖേറിന്റെ നേതൃത്വത്തില്‍ കലാകാരന്മാരുടെയും  എഴുത്തുകാരുടേയും, പ്രതിനിധി സംഘം	പ്രധാനമന്ത്രിയെ സന്ദര്‍ശിച്ചു.

കലാകാരന്മാരും എഴുത്തുകാരുമടങ്ങുന്ന 51 അംഗ സംഘം പ്രതിനിധി സംഘം ശ്രീ.അനുപം ഖേറിന്റെ നേതൃത്വത്തില്‍ ഇന്ന് (07-11-15) പ്രധാനമന്ത്രി ശ്രീ.നരേന്ദ്ര മോദിയെ സന്ദര്‍ശിച്ചു. നേരത്തെ അവര്‍ രാഷ്ട്രപതിയ്ക്ക് നിവേദനം സമര്‍പ്പിച്ചിരുന്നു.രാജ്യത്തിന്റെ പ്രതിഛായ മോശമാക്കുന്നതിനും പ്രധാനമന്ത്രിയുടെ വികസന ശ്രമങ്ങള്‍ പാളം തെറ്റിക്കുന്നതിനുമായി ഒരു കൂട്ടര്‍ രാഷ്ട്രീയ ലക്ഷ്യത്തോടെ നടത്തുന്ന പ്രതിഷേധങ്ങളില്‍ അവര്‍ ആശങ്ക പ്രകടിപ്പിച്ചു. സഹിഷ്ണുതയ്ക്കും, സ്വീകര്യതയെക്കുറിച്ചുള്ള പ്രഭാഷണങ്ങള്‍ക്കുമപ്പുറത്താണ് ഇന്ത്യന്‍ സംസ്‌ക്കാരമെന്ന് പ്രധാനമന്ത്രി അഭിപ്രായപ്പെട്ടു.
പരശുരാമ ജയന്തി ദിനത്തിൽ പ്രധാനമന്ത്രിയുടെ ആശംസ

പരശുരാമ ജയന്തി ദിനത്തിൽ പ്രധാനമന്ത്രി ശ്രീ നരേന്ദ്ര മോദി ജനങ്ങൾക്ക് ആശംസകൾ നേർന്നു. ഒരു ട്വീറ്റിൽ പ്രധാനമന്ത്രി പറഞ്ഞു; "പരശുരാമജയന്തി ദിനത്തിൽ രാജ്യവാസികൾക്ക് ആശംസകൾ. പരശുരാമൻ കരുണയുടെയും അനുകമ്പയുടെയും ഒപ്പം പരാക്രമത്തിന്റെയും വീര്യത്തിന്റെയും പേരിൽ ആദരിക്കപ്പെടുന്ന."
പ്രൊഫസർ ശശികുമാർ ചിത്രെയുടെ നിര്യാണത്തിൽ പ്രധാനമന്ത്രി അനുശോചിച്ചു

പ്രൊഫസർ ശശികുമാർ ചിത്രെയുടെ നിര്യാണത്തിൽ പ്രധാനമന്ത്രി പ്രധാനമന്ത്രി നരേന്ദ്ര മോദി ദുഃഖം രേഖപ്പെടുത്തി പ്രൊഫസർ ശശികുമാർ ചിത്രെയുടെ നിര്യാണത്തിൽ ദുഖിതനാണെന്ന് പ്രധാനമന്ത്രി ട്വീറ്റിൽ പറഞ്ഞു. ജ്യോതിശ്ശാസ്ത്രം, സൗരോർജ്ജ ഭൗതികശാസ്ത്രം, ഗുരുത്വാകർഷണ ലെൻസിംഗ്, സയൻസ് വിദ്യാഭ്യാസം തുടങ്ങിയ വിഷയങ്ങളിൽ അദ്ദേഹം നടത്തിയ പ്രവർത്തനങ്ങളെ ഓർമ്മിക്കുന്നു. അദ്ദേഹത്തിന്റെ അതുല്യമായ സംഭാവനകൾ വരും കാലങ്ങളിലും വിദ്യാർത്ഥികൾക്ക് പ്രചോദനമായി തുടരും. ഓം ശാന്തി.
പ്രധാനമന്ത്രി വ്യവസായ പ്രമുഖരുമായി മുംബൈയില്‍ ചര്‍ച്ച നടത്തി

പ്രധാനമന്ത്രി ശ്രീ. നരേന്ദ്ര മോദി മുംബൈയില്‍ ഇന്ന് വ്യവസായ പ്രമുഖരുമായി ആശയ വിനിമയം നടത്തി. ഇന്ത്യന്‍ സമ്പദ്ഘടനയുടെ വിവിധ മേഖലകളെ പ്രതിനിധീകരിച്ച് 41 വ്യവസായ പ്രമുഖര്‍ കൂടിക്കാഴ്ചയില്‍ സന്നിഹിതരായിരുന്നു. കേന്ദ്ര ഗവണ്‍മെന്റ് കഴിഞ്ഞ നാല് വര്‍ഷത്തിനിടെ കൈക്കൊണ്ട നയ പരിഷ്‌ക്കാരങ്ങളും നടപടികളും രണ്ട് മണിക്കൂറിലേറെ നീണ്ട വിപുലമായ ചര്‍ച്ചയില്‍ ഉള്‍പ്പെട്ടു. രാജ്യത്തെ സാമ്പത്തിക വളര്‍ച്ചയ്ക്കും വികസനത്തിനും വ്യവസായ മേഖലയുടെ സംഭാവനകളും ചര്‍ച്ചയ്ക്ക് വന്നു. രാജ്യത്തെ ബിസിനസ്സ് അന്തരീക്ഷം മെച്ചപ്പെട്ടതില്‍ വ്യവസായ രംഗത്ത് നിന്നുള്ള നിരവധി പ്രതിനിധികള്‍ അഭിനന്ദിച്ചു. ഇന്ത്യയുടെ വളര്‍ച്ച സാധ്യതകളുടെ തിരിച്ചറിവിലേക്ക് ഇത് നയിക്കുമെന്ന് അവര്‍ പറഞ്ഞു. പുതിയ ഇന്ത്യയെക്കുറിച്ചുള്ള പ്രധാനമന്ത്രിയുടെ കാഴ്ചപ്പാട് അവര്‍ ശരി വച്ചു. സ്റ്റാര്‍ട്ട് അപ്പ് സംരംഭകരുമായി താന്‍ അടുത്തിടെ നടത്തിയ ചര്‍ച്ചകള്‍ പ്രധാനമന്ത്രി പരാമര്‍ശിച്ചു. സകാരാത്മകമായ മനോഭാവവും ‘ചെയ്യാന്‍ കഴിയും’ എന്ന വിശ്വാസവും രാജ്യത്ത് ഇപ്പോള്‍ നിലവിലുണ്ടെന്ന് അദ്ദേഹം പറഞ്ഞു. കോര്‍പ്പറേറ്റ് മേഖലയോട് വലിയ തോതില്‍ നിക്ഷേപം ഇറക്കാന്‍, പ്രത്യേകിച്ച് കാര്‍ഷിക മേഖലയില്‍, പ്രധാനമന്ത്രി ആഹ്വാനം ചെയ്തു. ആഭ്യന്തര ഉത്പാദനം പ്രോത്സാഹിപ്പിക്കേണ്ടതിന്റെ ആവശ്യകത എടുത്ത് പറഞ്ഞുകൊണ്ട്, രാജ്യരക്ഷാ ഉപകരണങ്ങള്‍, ഇലക്‌ട്രോണിക്‌സ്, മെഡിക്കല്‍ ഉപകരണങ്ങള്‍ എന്നീ രംഗങ്ങളില്‍ ഉത്പാദനം വര്‍ദ്ധിപ്പിക്കേണ്ടതിന്റെ പ്രാധാന്യം അദ്ദേഹം വ്യക്തമാക്കി. ഇന്ത്യന്‍ സമ്പദ്ഘടനയെ ഉയര്‍ന്ന സഞ്ചാരപഥത്തിലേക്ക് നയിക്കുന്നതിന് കേന്ദ്ര ഗവണ്‍മെന്റ് കഴിഞ്ഞ നാല് വര്‍ഷത്തിനിടെ കൈക്കൊണ്ട നടപടികള്‍ നേരത്തെ, ധനകാര്യ മന്ത്രി ശ്രീ. പിയൂഷ് ഗോയല്‍ വിശദീകരിച്ചു. നയപരമായ മുന്‍കൈകള്‍, വികസനത്തിനുള്ള സമഗ്ര സമീപനം, നവീന ആശയങ്ങളോടും സാങ്കേതിക വിദ്യകളോടുമുള്ള ഉത്സാഹം എന്നിവ അദ്ദേഹം ചൂണ്ടിക്കാട്ടി.
ഇന്ത്യന്‍ പെട്രോളിയം & എക്‌സ്‌പ്ലോസീവ്‌സ് സേഫ്റ്റി സര്‍വ്വീസ് രൂപീകരിക്കാന്‍ മന്ത്രിസഭാനുമതി

പെട്രോളിയം & സേഫ്റ്റി ഓര്‍ഗനൈസേഷന്റെ (പെസോ) കേഡര്‍ പുനരവലോകനത്തിനും, ഗ്രൂപ്പ് എ സാങ്കേതിക വിഭാഗമായി ഇന്ത്യന്‍ പെട്രോളിയം & എക്‌സ്‌പ്ലോസീവ്‌സ് സേഫ്റ്റി സര്‍വ്വീസ് (ഐ.പി.ഇ..എസ്.എസ്.) രൂപീകരിക്കാനുമുള്ള പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. സംഘടനയുടെ ശേഷിയും കാര്യക്ഷമതയും വര്‍ദ്ധിപ്പിക്കുന്നതിനും അതിലെ ഗ്രൂപ്പ് എ ഉദ്യോഗസ്ഥരുടെ സ്ഥാനകയറ്റ സാധ്യത മെച്ചപ്പെടുത്തുന്നതിനും ഈ നടപടി സഹായിക്കും. പശ്ചാത്തലം: കേന്ദ്ര വ്യവസായ നയ പ്രോത്സാഹന വകുപ്പിന് കീഴിലുള്ള ഒരു ഓഫീസാണ് പെസോ. സ്‌ഫോടക വസ്തുക്കള്‍, സാന്ദ്രത വരുത്തിയ വാതകങ്ങള്‍, പെട്രോളിയം എന്നിവയുമായി ബന്ധപ്പെട്ട സുരക്ഷാ നിയന്ത്രണത്തിനുള്ള നോഡല്‍ ഏജന്‍സിയായി 1898 മുതല്‍ ഈ സംഘടന പ്രവര്‍ത്തിച്ച് വരികയാണ്. കാലക്രമേണ പെസോയുടെ പങ്കും ഉത്തരവാദിത്തവും പല മടങ്ങ് വര്‍ദ്ധിച്ച് വ്യത്യസ്ഥ മേഖലകളിലേയ്ക്ക് വ്യാപിച്ചു. ഈ സംഘടന സ്‌ഫോടക വസ്തുക്കള്‍, സാന്ദ്രത വരുത്തിയ വാതകങ്ങള്‍, മര്‍ദ്ദം കൂടിയ വാഹിനികള്‍, വാതക സിലിണ്ടറുകള്‍, രാജ്യങ്ങള്‍ക്കിടയിലുള്ള പൈപ്പ് ലൈനുകള്‍, ദ്രവീകൃത പ്രകൃതി വാതകം, സി.എന്‍.ജി., വാഹനങ്ങള്‍ക്കുള്ള എല്‍.പി.ജി. തുടങ്ങി വിപുലമായ തരത്തിലുള്ള വസ്തുക്കള്‍ കൈകാര്യം ചെയ്യുന്നു. വര്‍ദ്ധിച്ച തോതിലുള്ള പ്രവര്‍ത്തനങ്ങളും, അനുമതികളും കൂടുതല്‍ ജോലി ഭാരത്തിനുള്ള തെളിവാണ്. പെസോയുടെ ഗ്രൂപ്പ് എ കേഡറിലെ നിലവില്‍ അനുവദിച്ച തസ്തികകള്‍ 137 എണ്ണമാണ്. 60 ജൂനിയര്‍ ടൈം സ്‌കെയില്‍ (ജെ.റ്റി.എസ്), 46 സീനിയര്‍ ടൈം സ്‌കെയില്‍ (എസ്.റ്റി.എസ്), 23 ജൂനിയര്‍ അഡ്മിനിസ്‌ട്രേറ്റീവ് ഗ്രേഡ് (ജെ.എ.ജി- ലെവല്‍ 12), 7 ജൂനിയര്‍ അഡ്മിനിസ്‌ട്രേറ്റീവ് ഗ്രേഡ് (ജെ.എ.ജി- ലെവല്‍ 13), ചീഫ് കണ്‍ട്രോളര്‍ ഓഫ് എക്‌സ്‌പ്ലോസീവ്‌സിന്റെ ഒരു സീനിയര്‍ അഡ്മിനിസ്‌ട്രേറ്റീവ് ഗ്രേഡ് (ജെ.എ.ജി) തസ്തികകള്‍ ഉള്‍പ്പെടെയാണിത്. എല്ലാ തലങ്ങളിലുമുള്ള രൂക്ഷമായ സ്തംഭനാവസ്ഥ മാറ്റിയെടുക്കുന്നതിനും ജീവനക്കാരുടെ മനോവീര്യവും, കാര്യശേഷിയും വര്‍ദ്ധിപ്പിക്കുന്നതിനും ലക്ഷ്യമിട്ടുകൊണ്ട് പെസോയുടെ ടെക്‌നിക്കല്‍ കേഡറില്‍ ഐ.പി.ഇ.എസ്.എസ്. എന്ന പേരില്‍ ഗ്രൂപ്പ് എ സര്‍വ്വീസ് തുടങ്ങാനും മന്ത്രിസഭ അനുമതി നല്‍കി. പുതുതായി രൂപീകരിക്കുന്ന സര്‍വ്വീസ് പുനസംഘടിപ്പിച്ച് ലെവല്‍ 13 ല്‍ 5 തസ്തികകള്‍, ലെവല്‍ 12 ല്‍ 3 തസ്തികകള്‍ എന്നിങ്ങനെ വര്‍ദ്ധിപ്പിക്കാനും, ഒപ്പം ലെവല്‍ 11 ല്‍ ആനുപാതികമായി 8 തസ്തികകള്‍ കുറയ്ക്കാനും കേന്ദ്ര മന്ത്രിസഭ തീരുമാനിക്കുകയായിരുന്നു.
തുറമുഖ തൊഴിലാളികള്‍ക്കുള്ള പാരിതോഷിക പദ്ധതി കാലാവധി ദീര്‍ഘിപ്പിക്കും

തുറമുഖ തൊഴിലാളികള്‍ക്ക് ഉത്പാദന ക്ഷമതയുമായി ബന്ധപ്പെടുത്തി പാരിതോഷികം നല്‍കുന്ന പദ്ധതിയുടെ കാലാവധി 2014-2016 വര്‍ഷത്തേക്ക് കൂടി ദീര്‍ഘിപ്പിക്കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം തീരുമാനിച്ചു. 2014-2015 കാലയളവില്‍ താത്കാലികമായി നല്‍കിയ തുക തട്ടിക്കിഴിച്ചായിരിക്കും ഇതു അനുവദിക്കുക. ഇതിനാവശ്യമായ തുക ഗവണ്‍മെന്റില്‍ നിന്നുള്ള ബജറ്റ് സഹായമില്ലാതെ പ്രധാന തുറമുഖ ട്രസ്റ്റുകളും തുറമുഖ തൊഴിലാളി ബോര്‍ഡുകളും സ്വന്തമായി കണ്ടെത്തണം. രാജ്യത്തെ 44000ത്തോളം തുറമുഖ തൊഴിലാളികള്‍ക്ക് ഇതിന്റെ പ്രയോജനം ലഭിക്കും.
പ്രധാനമന്ത്രി സൗഭാഗ്യ യോജന പ്രധാനമന്ത്രി ഉദ്ഘാടനം ചെയ്തു; ദീനദയാല്‍ ഊര്‍ജഭവന്‍ രാഷ്ട്രത്തിനു സമര്‍പ്പിച്ചു

പ്രധാനമന്ത്രി സഹജ് ബിജ്‌ലി ഹര്‍ ഘര്‍ യോജന അഥവാ സൗഭാഗ്യ ന്യൂഡെല്‍ഹിയില്‍ പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്തു. എല്ലാ വീടുകളിലും വൈദ്യുതി എത്തിക്കുന്നതിനുള്ളതാണു പദ്ധതി. പണ്ഡിറ്റ് ദീനദയാല്‍ ഉപാധ്യായയുടെ ജന്മവാര്‍ഷികത്തോടനുബന്ധിച്ച് പുതിയ ഒ.എന്‍.ജി.സി. കെട്ടിടമായ ദീനദയാല്‍ ഊര്‍ജ ഭവന്റെ ഉദ്ഘാടനവും പ്രധാനമന്ത്രി നിര്‍വഹിച്ചു. ബസ്സെയ്ന്‍ വാതകപ്പാടത്തിലെ ബൂസ്റ്റര്‍ കംപ്രസ്സര്‍ സൗകര്യവും അദ്ദേഹം രാഷ്ട്രത്തിനായി സമര്‍പ്പിച്ചു. ചടങ്ങില്‍ പ്രസംഗിക്കവേ, ദരിദ്രരില്‍ ദരിദ്രരായവര്‍ക്കു ഗുണകരമാകുന്ന പദ്ധതികള്‍ ഏതു വിധത്തിലാണു ഗവണ്‍മെന്റ് നടപ്പാക്കിവരുന്നത് എന്നത് ഉയര്‍ത്തിക്കാട്ടാനായി ജന്‍ ധന്‍ യോജന, ഇന്‍ഷുറന്‍സ് പദ്ധതികള്‍, മുദ്ര യോജന, ഉജ്വല യോജന, ഉഡാന്‍ തുടങ്ങിയ പദ്ധതികളുടെ വിജയം ഉദാഹരണങ്ങളായി പ്രധാനമന്ത്രി ചൂണ്ടിക്കാട്ടി. നിലവില്‍ വൈദ്യുതിയില്ലാത്ത നാലു കോടിയോളം വീടുകളിലും വൈദ്യുതി എത്തിക്കാനുള്ള പ്രധാനമന്ത്രി സഹജ് ബിജ്‌ലി ഹര്‍ ഘര്‍ യോജനയെക്കുറിച്ചും തദവസരത്തില്‍ അദ്ദേഹം പരാമര്‍ശിച്ചു. 16,000 കോടി രൂപയുടേതാണു പദ്ധതി. സൗജന്യമായാണു വൈദ്യുതി കണക്ഷനുകള്‍ നല്‍കുകയെന്നു പ്രധാനമന്ത്രി അറിയിച്ചു. ഒരു അവതരണത്തിന്റെ സഹായത്തോടെ പ്രസംഗിക്കവേ, വൈദ്യുതി എത്തിയിട്ടില്ലാത്ത 18,000 ഗ്രാമങ്ങള്‍ ആയിരം ദിവസംകൊണ്ടു വൈദ്യുതീകരിക്കുക എന്ന പദ്ധതിക്ക് എങ്ങനെ രൂപംനല്‍കിയെന്ന് അദ്ദേഹം വിശദീകരിച്ചു. മൂവായിരത്തില്‍ താഴെ ഗ്രാമങ്ങള്‍ വൈദ്യുതീകരിക്കാന്‍ ബാക്കിയുണ്ടെന്നു പ്രധാനമന്ത്രി വ്യക്തമാക്കുകയും ചെയ്തു. കല്‍ക്കരിക്ഷാമം പ്രസക്തമല്ലാതായിത്തീര്‍ന്നതെങ്ങനെ എന്നും ഊര്‍ജോല്‍പാദന ശേഷി വര്‍ധിപ്പിക്കാനുള്ള പ്രവര്‍ത്തനം ലക്ഷ്യം മറികടന്നതെങ്ങനെ എന്നും അദ്ദേഹം വിശദീകരിച്ചു. 2022 ആകുമ്പോഴേക്കും പുനരുപയോഗിക്കാവുന്ന ഊര്‍ജം 175 ജിഗാവാട്‌സ് വര്‍ധിപ്പിക്കുകയെന്ന ലക്ഷ്യത്തെക്കുറിച്ചും പ്രധാനമന്ത്രി പറഞ്ഞു. പുനരുപയോഗിക്കാവുന്ന ഊര്‍ജത്തിന്റെ കാര്യത്തില്‍ നിരക്കു ഗണ്യമായി കുറയ്ക്കാന്‍ സാധിച്ചതെങ്ങനെയെന്നു വ്യക്തമാക്കുകയും ചെയ്തു. വിതരണ ലൈനുകള്‍ ഗണ്യമായി വര്‍ധിപ്പിച്ചിട്ടുണ്ട്. ഉദയ് പദ്ധതി ഊര്‍ജവിതരണ കമ്പനികളുടെ നഷ്ടം കുറച്ചുകൊണ്ടുവരാന്‍ എങ്ങനെ സഹായകമായി എന്നു വെളിപ്പെടുത്തിയ പ്രധാനമന്ത്രി, അതിനെ സഹകരണാടിസ്ഥാനത്തിലുള്ള മത്സരക്ഷമതയാര്‍ന്ന ഫെഡറലിസത്തിന്റെ ഉദാഹരണമായി എടുത്തുകാട്ടി. ഉജാല പദ്ധതികൊണ്ടുള്ള നേട്ടങ്ങള്‍ വിശദീകരിക്കവേ, എല്‍.ഇ.ഡി. ബള്‍ബുകളുടെ വില ഗണ്യമായി താഴ്ന്നിട്ടുണ്ടെന്ന് അദ്ദേഹം പറഞ്ഞു. പുതിയ ഇന്ത്യക്ക് സമത്വം, പ്രവര്‍ത്തനമികവ്, അതിജീവനം എന്നിവയെ അടിസ്ഥാനപ്പെടുത്തിയുള്ള ഊര്‍ജ ചട്ടക്കൂട് ആവശ്യമാണെന്നു പ്രധാനമന്ത്രി ഓര്‍മിപ്പിച്ചു. കേന്ദ്ര ഗവണ്‍മെന്റിന്റെ പുതിയ തൊഴില്‍സംസ്‌കാരം ഊര്‍ജമേഖലയെ ശക്തിപ്പെടുത്തുന്നതായി അദ്ദേഹം ചൂണ്ടിക്കാട്ടി. ഇതു രാജ്യത്തിന്റെതന്നെ തൊഴില്‍സംസ്‌കാരത്തില്‍ ഗുണകരമായ മാറ്റം സൃഷ്ടിക്കുമെന്നും പ്രധാനമന്ത്രി കൂട്ടിച്ചേര്‍ത്തു.
പ്രധാനമന്ത്രി നരേന്ദ്ര മോദി പുതിയ ബ്രിട്ടീഷ് പ്രധാനമന്ത്രിയെ  ആശംസ അറിയിച്ചു

പ്രധാനമന്ത്രി ശ്രീ. നരേന്ദ്ര മോദി ചൊവ്വാഴ്ച ബ്രിട്ടീഷ് പ്രധാനമന്ത്രി തെരേസ മേയുമായി ടെലിഫോണില്‍ സംസാരിച്ചു. പുതിയ ചുമതല ഏറ്റെടുത്തതിന് അദ്ദേഹം പ്രധാനമന്ത്രി മേയെ അഭിനന്ദിച്ചു. കഴിഞ്ഞ നവംബറില്‍ ബ്രിട്ടണിലേയ്ക്ക് താന്‍ നടത്തിയ അവിസ്മരണീയമായ സന്ദര്‍ശനത്തെ ഓര്‍മ്മിപ്പിച്ചു കൊണ്ട് ഇരു രാഷ്ട്രങ്ങളും തമ്മിലുള്ള തന്ത്രപരമായ പങ്കാളിത്തം കൂടുതല്‍ വര്‍ദ്ധിപ്പിക്കുന്നതില്‍ ഇന്ത്യയുടെ പ്രതിബദ്ധത പ്രധാനമന്ത്രി ശ്രീ. മോദി ആവര്‍ത്തിച്ചു വ്യക്തമാക്കി. വിവിധ ആഗോള വേദികളില്‍ ബ്രിട്ടണ്‍ ഇന്ത്യയ്ക്ക് തുടര്‍ച്ചയായി നല്‍കിപ്പോരുന്ന പിന്‍തുണയെ പ്രധാനമന്ത്രി അഭിനന്ദിച്ചു. പ്രധാനമന്ത്രി മേ, ശ്രീ. നരേന്ദ്ര മോദിയെ നന്ദി അറിയിച്ചു. കൂടുതല്‍ കരുത്തുറ്റ ഉഭയകക്ഷി ബന്ധങ്ങള്‍ ശക്തമായി വികസിപ്പിക്കുന്നതിനും അടിയന്തരമായ ആഗോള വെല്ലുവിളികള്‍ കൈകാര്യം ചെയ്യുന്നതില്‍ സഹകരണം വര്‍ദ്ധിപ്പിക്കുന്നതിലും പ്രധാനമന്ത്രിയുമായി അടുത്ത് പ്രവര്‍ത്തിക്കുന്നതിനായി ഉറ്റുനോക്കുകയാണെന്ന് അവര്‍ പറഞ്ഞു.
മുന്‍ ശ്രീലങ്കന്‍ പ്രധാനമന്ത്രി ശ്രീ. രത്‌നസിരി വിക്രമനായകെയുടെ നിര്യാണത്തില്‍ പ്രധാനമന്ത്രി അനുശോചിച്ചു

മുന്‍ ശ്രീലങ്കന്‍ പ്രധാനമന്ത്രി ശ്രീ. രത്‌നസിരി വിക്രമനായകെയുടെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘മുതിര്‍ന്ന രാഷ്ട്രീയ നേതാവും മുന്‍ ശ്രീലങ്കന്‍ പ്രധാനമന്ത്രിയുമായ രത്‌നസിരി വിക്രമനായകെയുടെ നിര്യാണത്തില്‍ അങ്ങേയറ്റം അനുശോചിക്കുന്നു’, പ്രധാനമന്ത്രി പറഞ്ഞു.
പൊഖ്‌റാനില്‍ വ്യോമസേനയുടെ പ്രകടനങ്ങള്‍ പ്രധാനമന്ത്രി വീക്ഷിച്ചു

രാജസ്ഥാനിലെ താര്‍ മരുഭൂമിയിലെ പൊഖ്‌റാനില്‍ ഇന്ത്യന്‍ വ്യോമസേനയുടെ പ്രകടനങ്ങള്‍ക്കു പ്രധാനമന്ത്രി ശീ. നരേന്ദ്ര മോദി സാക്ഷ്യംവഹിച്ചു. അയേണ്‍ ഫിസ്റ്റ് 2016 എന്നു പേരിട്ട പ്രകടനം വീക്ഷിക്കാന്‍ സായുധസേനാ സുപ്രീം കമാന്‍ഡര്‍കൂടിയായ രാഷ്ട്രപതി ശ്രീ. പണബ് മുഖര്‍ജിയും എത്തിയിരുന്നു. ആക്രമണശേഷിയും, പ്രതിരോധ ശേഷിയുമാണു പ്രകടനത്തില്‍ ഉള്‍പ്പെടുത്തിയിരുന്നത്. ‘വ്യോമസേനയുടെ പ്രഹരശേഷിയും വ്യോമസൈനികരുടെ നൈപുണ്യവും ഹൃദയത്തില്‍ അഭിമാനം നിറയ്ക്കുന്നു’ എന്നു പ്രകടനത്തെക്കുറിച്ചു പ്രധാനമന്ത്രി ട്വീറ്റ് ചെയ്തു.
ഡെന്‍മാര്‍ക്ക് ഓപ്പണ്‍ കിരീടം നേടിയ കിഡംബി ശ്രീകാന്തിനെ പ്രധാനമന്ത്രി അഭിനന്ദിച്ചു

2017 ലെ ഡെന്‍മാര്‍ക്ക് ഓപ്പണ്‍ സൂപ്പര്‍ സീരീസ് പ്രീമിയറില്‍ കിരീടം നേടിയ ഇന്ത്യന്‍ ബാഡ്മിന്റണ്‍ താരം കിഡംബി ശ്രീകാന്തിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘ഡെന്‍മാര്‍ക്ക് സൂപ്പര്‍ സീരീസ് പ്രീമിയറില്‍ സവിശേഷമായ താങ്ങളുടെ നേട്ടത്തിന് അഭിനന്ദനങ്ങള്‍. ഈ വിജയം ഓരോ ഇന്ത്യാക്കാരനും അഭിമാനവും, ആഹ്ലാദവും പകരുന്നു.’ പ്രധാനമന്ത്രി പറഞ്ഞു.
ഇന്ത്യ-ഓസ്‌ട്രേലിയ വെർച്വൽ ഉച്ചകോടി

പ്രധാനമന്ത്രി ശ്രീ നരേന്ദ്ര മോദിയും ഓസ്‌ട്രേലിയൻ പ്രധാനമന്ത്രി സ്കോട്ട് മോറിസണും തമ്മിൽ 2022 മാർച്ച് 21-ന് രണ്ടാമത്തെ ഇന്ത്യ-ഓസ്‌ട്രേലിയ വെർച്വൽ ഉച്ചകോടി നടത്തും. 2020 ജൂൺ 4 ലെ ചരിത്രപരമായ ആദ്യ വെർച്വൽ ഉച്ചകോടിയെ തുടർന്നാണ് ഇരു രാജ്യങ്ങൾക്കുമിടയിലെ ബന്ധം സമഗ്രവും തന്ത്രപരവുമായ പങ്കാളിത്തത്തിലേക്ക് ഉയർത്തിയത്. വരാനിരിക്കുന്ന വെർച്വൽ ഉച്ചകോടിയിൽ, സമഗ്ര തന്ത്രപരമായ പങ്കാളിത്തത്തിന് കീഴിലുള്ള വിവിധ സംരംഭങ്ങളിൽ കൈവരിച്ച പുരോഗതി നേതാക്കൾ വിലയിരുത്തും. വെർച്വൽ ഉച്ചകോടി ഇന്ത്യയും ഓസ്‌ട്രേലിയയും തമ്മിലുള്ള വൈവിധ്യമാർന്ന മേഖലകളിലെ പുതിയ സംരംഭങ്ങൾക്കും മെച്ചപ്പെടുത്തിയ സഹകരണത്തിനും വഴിയൊരുക്കും. വ്യാപാരം, നിർണായക ധാതുക്കൾ, കുടിയേറ്റം, ചലനം, വിദ്യാഭ്യാസം എന്നിവയിൽ അടുത്ത സഹകരണത്തിന് നേതാക്കൾ പ്രതിജ്ഞാബദ്ധരാകുമെന്ന് പ്രതീക്ഷിക്കുന്നു. പരസ്പര താൽപ്പര്യമുള്ള പ്രാദേശിക, അന്തർദേശീയ വിഷയങ്ങളിലെ കാഴ്ചപ്പാടുകളും നേതാക്കൾ ചർച്ച ചെയ്യും. ഇരു രാജ്യങ്ങളും തങ്ങളുടെ ഉഭയകക്ഷി ബന്ധങ്ങൾക്ക് നൽകുന്ന പ്രാധാന്യവും പ്രാദേശികവും ആഗോളവുമായ വിഷയങ്ങളിൽ അവരുടെ അടുത്ത സഹകരണവും ഉച്ചകോടി ഉയർത്തിക്കാട്ടുന്നു. കോവിഡ് -19 മഹാമാരി ഉണ്ടായിട്ടും, ശാസ്ത്ര സാങ്കേതിക വിദ്യ, പ്രതിരോധം, സൈബർ, നിർണായകവും തന്ത്രപരവുമായ സാമഗ്രികൾ, ജലം , ഇന്ത്യ-ഓസ്‌ട്രേലിയ സമഗ്ര തന്ത്രപരമായ പങ്കാളിത്തം, വിഭവ പരിപാലനം , പൊതു ഭരണവും ഭരണനിർവ്വഹണവും തുടങ്ങിയ വിപുലമായ മേഖലകളിൽ ഇരു രാജ്യങ്ങളും അടുത്ത് സഹകരിച്ച് പ്രവർത്തിക്കുന്നത് തുടരുന്നു. ക്വാഡ് ലീഡേഴ്‌സ് ഉച്ചകോടിയുടെ ഭാഗമായി 2021 സെപ്തംബറിൽ കോവിഡ് -19 മഹാമാരിക്ക് ശേഷമുള്ള ആദ്യത്തെ നേരിട്ടുള്ള കൂടിക്കാഴ്ചയ്ക്കായി പ്രധാനമന്ത്രി മോദിയും പ്രധാനമന്ത്രി മോറിസണും വാഷിംഗ്ടൺ ഡിസിയിൽ കൂടിക്കാഴ്ച നടത്തുകയും , 2021 നവംബറിൽ ഗ്ലാസ്‌ഗോയിലെ കാലാവസ്ഥ ഉച്ചകോടിക്കിടെ ഇൻഫ്രാസ്ട്രക്ചർ ഫോർ റെസിലന്റ് ഐലന്റ് സ്റ്റേറ്റ്‌സ് (ഐആർഐഎസ്) സംയുക്തമായി ആരംഭിക്കുകയും ചെയ്തു.
കാബൂളില്‍ അഫ്ഗാന്‍ പാര്‍ലമെന്റ് മന്ദിരം നിര്‍മ്മാണത്തിന്റെ മതിപ്പുചെലവ് 969 കോടി രൂപയാക്കി പുതുക്കി

കാബൂളില്‍ അഫ്ഗാന്‍ പാര്‍ലമെന്റ് മന്ദിരം നിര്‍മ്മാണം പൂര്‍ത്തീകരിക്കുന്നതിനായുള്ള മതിപ്പുചെലവ് 969 കോടി രൂപയാക്കി പുതുക്കാനുള്ള നിര്‍ദേശത്തിന് പ്രധാനമന്ത്രി ശ്രീ നരേന്ദ്ര മോഡി അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. അഫ്ഗാന്‍ പാരമ്പര്യ മൂല്യങ്ങള്‍ കാത്തു സൂക്ഷിക്കുന്ന വിധത്തില്‍ ഒരു പുതിയ പാര്‍ലമെന്റ് മന്ദിരം പണിയുക എന്ന കാഴ്ചപ്പാടാണ് പദ്ധതിക്കുള്ളത്. അഫ്ഗാന്‍ പുനര്‍നിര്‍മാണത്തിനും പുനരധിവാസവാസത്തിനും വേണ്ടിയുള്ള ഇന്ത്യയുടെ പരിശ്രമങ്ങളുടെ ഭാഗമാണ് പദ്ധതി. അഫ്ഗാനിസ്ഥാനില്‍ ജനാധിപത്യത്തെ ശക്തിപ്പെടുത്താനുള്ള ഇന്ത്യയുടെ സംഭാവനകളുടെ നേര്‍ സാക്ഷ്യമാണ് ഈ പദ്ധതി. ഇന്ത്യ-അഫ്ഗാനിസ്ഥാന്‍ വികസന സഹകരണത്തോടെയുള്ള അഫ്ഗാന്‍ പാര്‍ലമെന്റ് മന്ദിരത്തിന്റെ നിര്‍മ്മാണം 2015 ഡിസംബറില്‍ പൂര്‍ത്തിയായി. ഇക്കൊല്ലം മാര്‍ച്ച് 31 ന് അഫ്ഗാന്‍ അധികൃതര്‍ക്ക് കൈമാറും. ശബ്ദ സംവിധാനവും ഫര്‍ണിച്ചറും ഉള്‍പ്പെടെയുള്ള ചെറിയ മിനുക്കുപണികള്‍ മാത്രമാണ് ഇനി ശേഷിക്കുന്നത്. 2015 ഡിസംബര്‍ 25ന് ഇന്ത്യന്‍ പ്രധാനമന്ത്രിയും, അഫ്ഗാനിസ്ഥാന്‍ പ്രസിഡന്റും സംയുക്തമായിട്ടാണ് മന്ദിരം ഉദ്ഘാടനം ചെയ്തത്.
ബൗദ്ധിക സ്വത്തവകാശ രംഗത്ത് ഇന്ത്യയും ബ്രിട്ടണും തമ്മിലുള്ള ധാരണാപത്രം മന്ത്രിസഭാ യോഗം അംഗീകരിച്ചു.

ബൗദ്ധിക സ്വത്തവകാശ സഹകരണ രംഗത്ത് ഇന്ത്യയും ബ്രിട്ടണും തമ്മിലുള്ള ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. 2016 നവംബര്‍ 7നാണ് ധാരണാപത്രം (എംഒയു) ഒപ്പുവച്ചത്. ബൗദ്ധിക സ്വത്തവകാശ രംഗത്ത് ആധുനീകരണവും പുതിയ പ്രമാണ നിര്‍മാണവും വിവര സംവിധാനങ്ങളും വികസിപ്പിക്കുന്നതിലെ സഹകരണവും കൂടുതല്‍ വര്‍ധിപ്പിക്കാനുള്ള വിശാലവും അയഞ്ഞതുമായ സംവിധാനം ലക്ഷ്യംവയ്ക്കുന്നതാണ് ധാരണാപത്രം.പരിശീല പരിപാടികള്‍, വൈദഗ്ധ്യ കൈമാറ്റം, സാങ്കേതിക കൈമാറ്റം എന്നിവയിലും മറ്റ് നിരവധി കാര്യങ്ങളിലും യോജിച്ചുള്ള പ്രവര്‍ത്തനത്തിന് ഇത് അവസരം ഒരുക്കും. ധാരണാപത്രം നടപ്പാക്കുന്നതോടെ കണ്‍ട്രോളര്‍ ജനറല്‍ ഓഫ് പേറ്റന്‍സിന്റെ പ്രവര്‍ത്തന വിപുലീകരണം, പേറ്റന്റ് അപക്ഷകളുടെ രൂപകല്‍പ്പനയും വ്യാപാരമുദ്രയും പരിശോധിക്കല്‍ എന്നിവയില്‍ കൂടുതല്‍ ഫലപ്രാപ്തി കൈവരും, അത് നവീനാശയങ്ങള്‍ക്ക് ഗുണപരമായിത്തീരുകയും ചെയ്യും.
ഉത്തരാഖണ്ഡിലെ കനത്ത മഴയിലുണ്ടായ   ജീവഹാനിയിൽ   പ്രധാനമന്ത്രി ദുഖം രേഖപ്പെടുത്തി

ഉത്തരാഖണ്ഡിലെ കനത്ത മഴയിൽ ജീവഹാനി സംഭവിച്ചതിൽ പ്രധാനമന്ത്രി ശ്രീ നരേന്ദ്ര മോദി ദുഖം രേഖപ്പെടുത്തി. ഒരു ട്വീറ്റിൽ പ്രധാനമന്ത്രി പറഞ്ഞു; "ഉത്തരാഖണ്ഡിലെ കനത്ത മഴയിൽ ജീവഹാനി സംഭവിച്ചതിൽ ഞാൻ വേദനിക്കുന്നു. പരിക്കേറ്റവർ ഉടൻ സുഖം പ്രാപിക്കട്ടെ. ദുരിതബാധിതരെ സഹായിക്കാൻ രക്ഷാപ്രവർത്തനങ്ങൾ നടക്കുന്നു. എല്ലാവരുടെയും സുരക്ഷയ്ക്കും ക്ഷേമത്തിനും വേണ്ടി ഞാൻ പ്രാർത്ഥിക്കുന്നു."
കൊറിയന്‍ റിപ്പബ്ലിക്കിന്റെ നിയുക്ത പ്രസിഡന്റായ യൂന്‍ സുക്-യോളുമായി പ്രധാനമന്ത്രി ഫോണില്‍ സംസാരിച്ചു

കൊറിയന്‍ റിപ്പബ്ലിക്കിന്റെ നിയുക്ത പ്രസിഡന്റായ യൂന്‍ സുക്-യോളുമായി ഇന്ന് പ്രധാനമന്ത്രി ശ്രീ നരേന്ദ്ര മോദി ഫോണില്‍ സംസാരിച്ചു. അടുത്തിടെ കൊറിയന്‍ റിപ്പബ്ലിക്കില്‍ നടന്ന പ്രസിഡന്റ് തെരഞ്ഞെടുപ്പില്‍ വിജയിച്ച യൂനിനെ പ്രധാനമന്ത്രി അഭിനന്ദിച്ചു. ഇന്ത്യ-കൊറിയ പ്രത്യേക തന്ത്രപരമായ പങ്കാളിത്തം പ്രത്യേകിച്ച് ഇന്നത്തെ ആഗോള സാഹചര്യത്തില്‍. കൂടുതല്‍ വിശാലവും ആഴത്തിലുള്ളതുമാക്കേണ്ടതിന്റെ പ്രാധാന്യം നേതാക്കള്‍ സമ്മതിച്ചു. ഉഭയകക്ഷി സഹകരണത്തിന് സാദ്ധ്യതയുള്ള വിവിധ മേഖലകളില്‍ അത് ത്വരിതപ്പെടുത്തുനെക്കുറിച്ച് അവര്‍ ചര്‍ച്ച ചെയ്യുകയും ഇതിനായി ഒരുമിച്ച് പ്രവര്‍ത്തിക്കാന്‍ സമ്മതിക്കുകയും ചെയ്തു. അടുത്തവര്‍ഷം ഇന്ത്യയും കൊറിയന്‍ റിപ്പബ്ലിക്കും തമ്മില്‍ നയതന്ത്രബന്ധം സ്ഥാപിച്ചതിന്റെ 50-ാം വാര്‍ഷികം സംയുക്തമായി ആഘോഷിക്കാനുള്ള തങ്ങളുടെ ആഗ്രഹവും നേതാക്കള്‍ ഊന്നിപ്പറഞ്ഞു. എത്രയും വേഗം ഇന്ത്യ സന്ദര്‍ശിക്കാന്‍ യൂനിനെ പ്രധാനമന്ത്രി ക്ഷണിക്കുകയും ചെയ്തു. –ND–
മണിപ്പൂര്‍ മുന്‍ മുഖ്യമന്ത്രി റിഷാംഗ് കെയ്ഷിംഗിന്റെ നിര്യാണത്തില്‍ പ്രധാനമന്ത്രിയുടെ അനുശോചനം

മുതിര്‍ന്ന രാഷ്ട്രീയ നേതാവും, മണിപ്പൂര്‍ മുന്‍ മുഖ്യമന്ത്രിയുമായ ശ്രീ. റിഷാംഗ് കെയ്ഷിംഗിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘ശ്രീ. റിഷാംഗ് കെയ്ഷിംഗിന്റെ വിയോഗം അദ്ദേഹം വളരെയേറെ ശുഷ്‌കാന്തിയോടെ സേവിച്ച വടക്ക് കിഴക്കന്‍ മേഖലയുടെ രാഷ്ട്രീയത്തില്‍ വമ്പിച്ച വിടവാണ് അവശേഷിപ്പിക്കുന്നത്. ദുഖകരമായ ഈ വേളയില്‍ ശ്രീ. റിഷാംഗ് കെയ്ഷിംഗിന്റെ കുടുംബത്തോടും, അദ്ദേഹത്തിന്റെ അഭ്യൂദയകാംഷികളോടുമൊപ്പമാണ് എന്റെ ചിന്തകള്‍,’ പ്രധാനമന്ത്രി പറഞ്ഞു.
മൂന്നാമത് ഇന്ത്യ- ആഫ്രിക്ക ഫോറം ഉച്ചകോടിക്ക് മുന്നോടിയായി പ്രധാനമന്ത്രി നടത്തിയ പ്രസ്താവന

2015 ഒക്‌ടോബര്‍ 26 മുതല്‍ 29 വരെ നടക്കുന്ന ഇന്ത്യ-ആഫ്രിക്ക ഫോറം ഉച്ചകോടിയ്ക്ക് ആതിഥേയത്വമരുളാന്‍ സാധിച്ചതില്‍ ഇന്ത്യയ്ക്ക് അഭിമാനമുണ്ട്. ഇത്തവണ ഉച്ചകോടിയിലെ പങ്കാളിത്തത്തില്‍ കാര്യമായ വര്ദ്ധയനയുണ്ടായിട്ടുണ്ട്. 54 ആഫ്രിക്കന്‍ രാജ്യങ്ങളില്‍ നിന്നും ആഫ്രിക്കന്‍ യൂണിയനില്‍ നിന്നുള്ള നേതാക്കളെ ഞങ്ങള്‍ ഉച്ചകോടിയിലേക്ക് ക്ഷണിച്ചിട്ടുണ്ട്. ആഫ്രിക്കയ്ക്കുപുറത്ത് ആഫ്രിക്കന്‍ രാജ്യങ്ങളുടെ ഏറ്റവും വലിയ ഒത്തുചേരലാവും ഈ ഉച്ചകോടി. കൂടുതല്‍ ശോഭനമായൊരു ഭാവിക്കുവേണ്ടി ഒരുമിച്ചു പ്രവര്ത്തി ക്കാനുള്ള ഇന്ത്യയുടെയും ആഫ്രിക്കയുടെയും ആഗ്രഹമാണത് കാണിക്കുന്നത്. ഇന്ത്യയും ആഫ്രിക്കയും തമ്മില്‍ പരസ്പര ബഹുമാനം, വിശ്വാസം, ഒരുമ എന്നിവയിലധിഷ്ഠിതമായ ചരിത്രപരമായ ബന്ധമാണുള്ളത്. ഈ അടുത്ത കാലത്ത് നമ്മുടെ ബന്ധത്തില്‍ പുരോഗതി കൈവരിക്കുകയും ഇരുകൂട്ടര്ക്കും പ്രയോജനപ്പെടുന്ന തരത്തിലേക്ക് വളരുകയും ചെയ്തിട്ടുണ്ട്. ആഫ്രിക്കയിലെ പ്രധാന നിക്ഷേപകരാണ് ഇന്ത്യ. 30 ശതകോടി ഡോളറിനടുത്ത ഇന്ത്യന്‍ നിക്ഷേപം ആഫ്രിക്കയില്‍ തൊഴിലവസരങ്ങള്‍ സൃഷ്ടിക്കുന്നതിന് ഏറെ സഹായിച്ചിട്ടുണ്ട്. മനസ്സുകള്‍ പരസ്പരം കണ്ടുമുട്ടുകയും കൈകള്‍ ഒരുമിച്ച് ജോലി ചെയ്യുകയും ചെയ്താല്‍ ഇന്ത്യയും ആഫ്രിക്കയും തമ്മിലുളള ബന്ധം ശക്തമാക്കുന്നതില്‍ ഒരു നാഴിക കല്ലായി മാറാന്‍ ഇന്ത്യ ആഫ്രിക്ക ഫോറം ഉച്ചകോടിയ്ക്ക് സാധിക്കും. ഇന്ത്യ- ആഫ്രിക്ക ഉച്ചകോടിയ്ക്ക് മുന്നോടിയായി നിരവധി പരിപാടികള്‍ സംഘടിപ്പിക്കുന്നുണ്ട്. ഇന്ത്യയിലേയും ആഫ്രിക്കയിലേയും വ്യാപാര മന്ത്രിമാര്‍ ബിസിനസ്സ് പ്രതിനിധി സംഘത്തോടൊപ്പം ഒക്‌ടോബര്‍ 23ന് കൂടിക്കാഴ്ച നടത്തും. ഇന്ത്യന്‍ ചേമ്പേഴ്‌സ് ഓഫ് കോമേഴ്‌സ് ആന്റ് ഇന്ഡ്സ്ട്രിയുടെ ആഭിമുഖ്യത്തില്‍ ഉച്ചകോടി വേദിയില്‍ ഒക്‌ടോബര്‍ 27, 29 തീയതികളില്‍ ബിസിനസ്സ് എക്‌സിബിഷന്‍ സംഘടിപ്പിക്കുന്നുണ്ട്. ഇന്ത്യ- ആഫ്രിക്ക സഹകരണം പ്രമേയമാക്കി സി.ബി.എസി.ഇ സംഘടിപ്പിക്കുന്ന വിവിധ മത്സരങ്ങളില്‍ 16000ത്തില്‍ കൂടുതല്‍ സ്‌കൂളുകള്‍ പങ്കെടുക്കും.
എയര്‍പോര്‍ട്ട് അതോറിറ്റി ഓഫ് ഇന്ത്യയുടെ ഭൂമി ഒഡീഷ ഗവണ്‍മെന്റിന്റെ  ഭൂമിയുമായി പരസ്പരം  കൈമാറാനുള്ള നിര്‍ദ്ദേശത്തിന്   അംഗീകാരം

ഭുവനേശ്വര്‍ വിമാനത്താവളത്തോട് ചേര്‍ന്ന് എയര്‍പോര്‍ട്ട് അതോറിറ്റി ഓഫ് ഇന്ത്യയുടെ (എ.എ.ഐ) കൈവശമുള്ള 1.6 ഏക്കര്‍ ഭൂമി ഒഡീഷ ഗവണ്‍മെന്റിന്റെ 1.6 ഏക്കര്‍ ഭൂമിയുമായി പരസ്പരം കൈമാറാനുള്ള നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ഭുവനേശ്വരിലെ ബിജു പട്‌നായിക്ക് വിമാനത്താവളത്തോടു ചേര്‍ന്ന റോഡ് വീതി കൂട്ടാന്‍ ഒഡിഷ്യ ഗവണ്‍മെന്റിന് പദ്ധതിയുണ്ട്. വി.ഐ.പികളുടെ വരവുപേക്കുകള്‍ സുഗമമാക്കാനും പൊതുജനങ്ങളുടെ ഉപയോഗത്തിന് ബഫര്‍ സോണ്‍ സൃഷ്ടിക്കുന്നതിനുമാണിത്. ഇതിനായാണ് എയര്‍പോര്‍ട്ട് അതോറിറ്റി ഓഫ് ഇന്ത്യയുടെ കൈവശമുള്ള 1.6 ഏക്കര്‍ ഭൂമി ഏറ്റെടുക്കാന്‍ സംസ്ഥാന സര്‍ക്കാര്‍ നിര്‍ദ്ദേശം മുന്നോട്ടുവെച്ചത്. നിര്‍ദ്ദിഷ്ട ഭൂമിയിലുള്ള എ.എ.ഐയുടെ സൗകര്യങ്ങള്‍ സ്വന്തം ചെലവില്‍ പകരം നല്‍കുന്ന സ്ഥലത്തേയ്ക്ക് മാറ്റി നല്‍കാമെന്നും സംസ്ഥാന ഗവണ്‍മെന്റ് ഉറപ്പുനല്‍കിയിട്ടുണ്ട്.